Sco sch’els fissan schumellins

Da Roland Spengler

Quai ch'ins numna “gronds” collegas, eran Hugo Müller e Beat Bösch gia daditg. Creschids si sco figls da purs a Grosswangen/LU, na colliava els betg mo la derivanza. Era lur interess da temp liber eran per gronda part identics. Tuts dus faschevan sport da sfunsada u turas cuminaivlas cun la moto, eran sportists ambizius e temporarmain occupads en la medema firma. Oz abitan Hugo Müller e Beat Bösch perfin in sper l'auter - daventads tras casualitads tragicas “quasi schumellins” en la sutga cun rodas.

Pauc dapli che sis onns eran ils dis nairs in ord l'auter. Ils 22 da settember 1990 è Hugo Müller daventà l'unfrenda d'ina negligientscha. II mazler, da quella gia 27 onns, è crudà grevamain cun sia moto sin ina via plain stortas en il Vallais ed è restà per terra, temporarmain senza schientscha. L'emprima visita suenter l'ospitalisaziun urgenta a Brig ha mussà dasper blessuras dal chau era spinals dal pèz ruts. Sin quai è Hugo Müller vegni transferi l'emprim en il Inselspital a Berna ed ils 3 d'october en il Center svizzer da paraplegia (CSP) a Nottwil ch'era gist vegnì avert. La saira dals 15 da november 1996 - tge duplicitad sgarschaivla - dueva era arrivar en il center Beat Bösch, directamain da la sala da gimnastica da Grosswangen. Curt avant ses 25avel anniversari era el crudà disfortunadamain sin il chau suenter in salto dubel sin il minitrampolin ed aveva rut tenor la diagnosa en il CSP il spinal dal culiez.
Entaifer mo paucas secundas era vegnì stgira notg per dus umens activs ed en ils megliers onns. Nagut n'era pli sco ina gia. Tuttenina era la part sut dal corp paralisada - e cun quai era il plaschair da viver? Dolurs, desperaziun e tema da l'avegnir.

Maladester sco in pop
Hugo Müller, l'um giagliard spatlà, sa sentiva l'emprim maladester sco in pop. “Las emprimas emnas eran nauschas. Qua èn idas a perder ina gia tschertas funcziuns corporalas che dattan da far ad in. En tals muments van ad ins era millis auters patratgs e dumondas tras il chau, sin las qualas ins na po chattar naginas respostas. Jau era da temps en temps en in stadi da mesa schientscha. E mintga resvegl signifitgava primarmain puspè la confruntaziun cun la realitad brutala.” Beat Bösch, ch'era entrà da ses temp en l'associaziun da fauturs da la Fundaziun svizra per paraplegichers sin basa da l'accident da Hugo Müller, dat dal chau affirmond. Ed el agiunscha pensivamain: “A mai n'è quai betg i auter. Insatge era sa midà fundamentalmain. Ils pais eran spustads, e quai per adina. Dad ir enturn cun quai, da na perder il curaschi e da pudair guardar adina enavant, è in process lung e stentus.” Per pudair superar il destin cun success era l'agid cumplessiv d'ordaifer gia a l'entschatta tant pli impurtant. En la clinica speziala a Nottwil han els survegnì la meglra tgira medicinal-terapeutica pussaivla.
Ils collavuraturs dal CSP, parents ed era amis eran ulteriuras persunas che han accumpagnà, preparà e gidà els a returnar en la vita da mintgadi. La Fundaziun svizra per paraplegichers e l'Associaziun svizra dals paraplegichers han procurà cun lur prestaziuns per in levgiament material da las consequenzas engrevgiantas che mintga paraplegia porta cun sai.

Danovamain sin il banc da scola
Problems che stuevan vegnir schliads dad atgna forza, eran tuttina anc avant maun suffizientamain. Hugo Müller, il giuvenot ch'era disà da prender per mauns las chaussas rigurusamain, che passentava mintga minuta libra il pli gugent ordador, na vuleva ditg betg chapir ch'el stoppia s'adattar professiunalmain. “Jau avess preferì da lavurar vinavant sco mastergnant. Per finir devi però memia blers arguments encunter questa decisiun.” Uschia è Müller sa tschenta anc ina gia sin il banc da scola. EI ha frequentà la scola professiunala da biro ed alura ina scola da commerzi da dus onns. La tschertga da lavur suenter la scola è restada ad el en regurdientscha sco ordvart stentusa e difficila. Igl era il temp da la stagnaziun economica resp. dal stop d'engaschament fitg derasà. L'esser impedì era ina difficultad supplementara. Sin bleras annunzias vegnivan gist tantas respostas negativas, avant che Hugo Müller ha pudì cumenzar finalmain in praticum en la Clinica psichiatrica chantunala a St. Urban. Durant sis mais ha el prendì invista en tut quai che ha da far cun l'administraziun. II birolist en la sutga cun rodas ha rimnà en quel lieu però anc tut autras experientschas preziusas. “Tgi che ha vesì cun agens egls tge vita che umans grevamain malsauns da spiert mainan, resenta prest l'impediment spiramain corporal en cumparegliaziun sco nunsignifitgant”, manegia el guardond enavos. Suenter ils onns d'emprendissadi è Hugo Müller almain turnà enavos en sia branscha usitada. Da Grosswangen viagia el uss cun ses auto equipà tenor il basegn d'impedids mintga damaun a Kriens, nua ch'el lavura in mez di per la Lucarna Fleischwaren AG.
Tar Beat Bösch perencunter èn per il mument anc inqual chaussas en midada. Il seller da carossaria era medemamain indecis. Duess el acceptar la spierta da ses patrun da fin uss e barattar il servetsch extern cun il servetsch intern? U tuttina meglier ristgar in nov cumenzament per il qual el avess però stuì chattar in champ d'activitad adattà a sias preferenzas e qualificaziuns? Bösch ha decidì suenter avair ponderà ditg e bain per la segunda via. En la firma Bussmann Offsetdruck a ses lieu da domicil fa el uss l'emprendissadi da poligraf. EI n'ha mai s'enriclà da quest pass en l'intschertezza.
“A mai plaschi. Jau leva in mastergn che pretenda creativitad e permetta d'emprender ad ir enturn cun instruments da lavur electronics moderns. Cun quai s'avran per mai schanzas per l'avegnir”, di el cun tun persvasiv. In per auters avantatgs da questa soluziun èn per l'um calm e modest gist tuttina impurtants. Il viadi a la lavur è curt, la chasa paterna, nua ch'el genta regularmain, n'è betg dalunsch, ed il pensum da 50 pertschient è sco fatg aposta per ses basegns.

Medaglias per participants alerts
Cura ch'i va per lur passatemp preferì, alura svaneschan tut las differenzas uschiglio visiblas e resentidas tranter Hugo Müller e Beat Bösch bunamain dal tuttafatg. Pli baud tar ils gimnasts d'urdains en la Societad svizra da gimnastica Grosswangen, oz en il Club da sutgas cun rodas Kriens e sco commembers dal cader naziunal svizzer, pon tuts dus exercitar lur basegn da sa mover. Mintg'emna stattan sin il program tschintg enfin sis unitads da trenament en differentas disciplinas. Il motiv e la brama ferma da s'avischinar als agens cunfins. Il resultat èn prestaziuns da classa e - sco effect secundar na main impurtant - il bainstar fisic e psichic.
Beat Bösch, fin ed agil ed apparentamain in multitalent, ha cuntanschì entaifer pauc temp ina plazza tranter ils pli svelts sportists en sutga cun rodas mundials sin la distanza curta e mesauna. Tar sia emprima participaziun a campiunadis mundials dals sportists impedids a Birmingham 1998 ha el gudagnà gist dus medaglias: aur sco commember da la staffetta svizra sur 4 x 400 meters e bronz en la cursa singula sur 100 meters. Hugo Müller è sa spezialisà en las distanzas lungas e collecziunescha la ulteriuras distincziuns. Ultra da quai va el regularmain a nudar e cun skis. Cun il sport da sfunsar è restà in'autra passiun cuminaivla dal “temp avant”. Il brevet han els gia daditg en giaglioffa ed il mund subaquatic als attira adina puspè e cun quai ils viadis en cuntradas pli chaudas.

Sydney en mira
Betg da sa smirvegliar ch'ils siemis e giavischs èn savens ils medems, cun tut quests tratgs communabels. La proxima mira gronda da Hugo Müller e Beat Bösch ha sis bustabs ed è situada en ina distanza da tants e tants kilometers da sgol, quasi da l'autra vart dal mund: A l'entschatta dal nov millenni vulan ils dus far part dals Paralimpics (Gieus olimpics dals impedids) a Sydney. Ed els faschessan, tant enavant sco pussaivel, gugent anc in per emnas vacanzas, cun quai ch'ins fiss gist ina gia en Australia; nua ch'i dat, e quai san els da 
lur dimoras da pli baud, reviers da sfunsada fantastics. E là è emigrà in dals frars da Hugo ch’ins vuleva tuttina visitar daditg ina gia.
Il pli segirs, gea protegids sa sentan els, era sco persunas ch'èn liadas vi da la sutga cun rodas, però a Grosswangen. Qua scuntran els mintga di fatschas enconuschentas, qua èn lur nundumbraivels amis, i na manca atgnamain nagut ed els èn s'endrizzads cumadaivlamain en ina chasa da pliras famiglias a l'ur dal vitg. Là ha Hugo Müller acquistà ad uras in'abitaziun spaziusa per planisar ed equipar questa dapi il cumenzament tenor il basegn d'impedids. EI na pudeva betg supponer ch'il destin aveva predestinà che Beat Bösch fiss ina gia ses vischin direct. Ussa vivan els passa in onn porta a porta. Il temp passa sco in film. Las sfidas restan per vita duranta. Tant privatas, professiunalas sco era sportivas. Hugo Müller fa ses fagot e piglia la clav da l'auto. “Jau stoss gist partir” , di el. Ses collega pli giuven vul entant far las lezias per la scola professiunala ch'el frequenta dus gia l'emna ad Aarau. Qua cloma in auter duair. Beat Bösch vul concluder la rescolaziun a temp util. EI lavura alura er cun clera e ferma mira per pudair sa deditgar pli tard puspè pli intensivamain a ses hobis actuals e novs.

Ina devisa: viver libramain
“Ensemen tras la vita” - quai è la devisa da l'organisaziun d'agid a sasez dals paraplegichers en Svizra. Questa devisa pudess gist uschè bain esser valaivla per las biografias da Hugo Müller e Beat Bösch. Il paraplegicher dal plaunterren a sanestra ed il tetraplegicher en l'abitaziun a dretg tgiran ina relaziun averta ed amicabla. Els sa gidan vicendaivlamain, nua e cura che quai è gist necessari, senza esser dependent permanentamain in da l'auter. L'independenza conquistada cun pass pitschens ha dà enavos ad els in toc libertad e qualitad da viver. Il corp è suandà al chau che ha decidì insacura ch'ins na vegnia betg vinavant lamentond dal passà u s'imaginond cuntinuadamain co quai fiss, sche ... Tuts dus èn sa madirads en quel senn ch'els pon acceptar l'irrevocabel e far ordlonder il meglier cun lur atgnas forzas. Hugo Müller e Beat Bösch han anc blers plans, quai pon ins leger da lur fatschas. Che quai saja alura en duet u mintgin per sasez.